Title: ข้อบังคับสภาทนายความ ว่าด้วยบัตรประจำตัวสมาชิกสภาทนายความ พ.ศ. 2555

ข้อบังคับสภาทนายความ

ข้อบังคับสภาทนายความ
ว่าด้วยบัตรประจำตัวสมาชิกสภาทนายความ
พ.ศ. ๒๕๕๕

อาศัยอำนาจตามความในมาตรา ๒๗ (๓) (จ)
และด้วยความเห็นชอบของสภานายกพิเศษแห่งสภาทนายความตามมาตรา ๒๘
แห่งพระราชบัญญัติทนายความ พ.ศ. ๒๕๒๘
คณะกรรมการสภาทนายความออกข้อบังคับว่าด้วยบัตรประจำตัวสมาชิกสภาทนายความไว้
ดังต่อไปนี้

ข้อ ๑  ข้อบังคับนี้
เรียกว่า ข้อบังคับสภาทนายความ
ว่าด้วยบัตรประจำตัวสมาชิกสภาทนายความ พ.ศ. ๒๕๕๕

ข้อ ๒[๑]  ข้อบังคับนี้ให้ใช้ตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  ให้ยกเลิกข้อบังคับสภาทนายความ
ว่าด้วยบัตรประจำตัวสมาชิกสภาทนายความ พ.ศ. ๒๕๓๕

ข้อ ๔  ในข้อบังคับนี้
บัตรประจำตัว หมายความว่า
บัตรประจำตัวสมาชิกสภาทนายความ
ผู้ถือบัตร หมายความว่า
ผู้มีชื่อเป็นเจ้าของบัตรประจำตัว
สมาชิก หมายความว่า
สมาชิกสภาทนายความ

ข้อ ๕  ให้สภาทนายความออกบัตรประจำตัวให้สมาชิกพร้อมกับใบอนุญาตให้เป็นทนายความโดยไม่ต้องยื่นคำขอ
กรณีใบอนุญาตให้เป็นทนายความประเภทสองปี
ให้บัตรประจำตัวสิ้นอายุพร้อมกับใบอนุญาตให้เป็นทนายความ
และให้ออกบัตรประจำตัวใหม่พร้อมกับต่อใบอนุญาตให้เป็นทนายความ
กรณีใบอนุญาตให้เป็นทนายความประเภทตลอดชีพ ให้บัตรประจำตัวสิ้นอายุและให้ออกบัตรประจำตัวใหม่ทุกครั้ง
เมื่อครบกำหนดหกปี นับแต่วันออกบัตร

ข้อ ๖  บัตรประจำตัว
เป็นหลักฐานแสดงว่าผู้ถือบัตรเป็นทนายความและเป็นสมาชิก
กรณีบัตรประจำตัว สูญหาย ถูกทำลาย หรือชำรุดเสียหายในสาระสำคัญ
ให้ผู้ถือบัตรขอออกบัตรประจำตัวใหม่หรือเปลี่ยนบัตรประจำตัว ภายในสามสิบวัน
นับแต่วันที่บัตรนั้นสูญหาย ถูกทำลาย หรือชำรุด
กรณีผู้ถือบัตรเปลี่ยนชื่อตัว ชื่อสกุล หรือชื่อตัวและชื่อสกุล
ที่อยู่ หรือสำนักงาน ผู้ถือบัตรต้องขอเปลี่ยนบัตรประจำตัวใหม่ ภายในสามสิบวัน
นับแต่วันที่ได้รับอนุญาตให้เปลี่ยนชื่อตัว ชื่อสกุล หรือชื่อตัวและชื่อสกุล
ที่อยู่ หรือสำนักงาน แล้วแต่กรณี

ข้อ ๗  การขอมีบัตร
การขอต่ออายุบัตร ลักษณะ ขนาด สีของบัตร รายการ
และรายละเอียดของรายการในบัตรประจำตัว
ให้เป็นไปตามระเบียบที่นายทะเบียนสภาทนายความกำหนดโดยความเห็นชอบของคณะกรรมการสภาทนายความ
บัตรประจำตัว อย่างน้อยต้องมี ชื่อ วัน เดือน ปีเกิด
เลขบัตรประจำตัวประชาชน ที่อยู่ตามทะเบียนบ้าน ที่ตั้งสำนักงาน
รูปถ่ายของผู้ถือบัตร เลขหมายใบอนุญาตให้เป็นทนายความ
วันที่ออกบัตรและวันที่บัตรสิ้นอายุ

ข้อ ๘  ผู้ถือบัตร
บัตรประจำตัวสมาชิกสภาทนายความ
ตามข้อบังคับสภาทนายความว่าด้วยบัตรประจำตัวสมาชิกสภาทนายความ พ.ศ. ๒๕๓๕
และบัตรยังไม่สิ้นอายุ ให้บัตรนั้นมีผลใช้ได้ต่อไปดังนี้
บัตรประจำตัวประเภทสองปี และบัตรยังไม่สิ้นอายุ
ให้ผู้ถือบัตรใช้บัตรนั้นได้ต่อไปจนกว่าบัตรจะสิ้นอายุ
ให้ผู้ถือบัตรยื่นคำขอต่ออายุใบอนุญาตให้เป็นทนายความ ตามความในมาตรา ๓๙ แห่งพระราชบัญญัติทนายความ
พ.ศ. ๒๕๒๘ และให้นายทะเบียนสภาทนายความออกบัตรประจำตัวใหม่แก่สมาชิก
บัตรประจำตัวประเภทตลอดชีพ และบัตรนั้นยังไม่สิ้นอายุ
ให้ผู้ถือบัตรใช้บัตรนั้นได้ต่อไปจนกว่าบัตรจะสิ้นอายุ และให้ผู้ถือบัตรยื่นคำขอเปลี่ยนบัตรประจำตัวใหม่ต่อนายทะเบียนสภาทนายความภายในเก้าสิบวันก่อนวันที่บัตรสิ้นอายุ

ประกาศ
ณ วันที่ ๔ มกราคม พ.ศ. ๒๕๕๕
สัก  กอแสงเรือง
นายกสภาทนายความ

ปริยานุช/ผู้จัดทำ
๒ เมษายน ๒๕๕๕

ชาญ/ผู้ตรวจ
๑๐ เมษายน ๒๕๕๕

[๑] ราชกิจจานุเบกษา
เล่ม ๑๒๙/ตอนพิเศษ ๕๖ ง/หน้า ๔๙/๒๖ มีนาคม ๒๕๕๕